“ฟินันเซีย” ปรับกำไร ICHI ปี 64 เหลือโต 10% เซ่นพิษโควิดกดรายได้หดตัว
“บล.ฟินันเซีย ไซรัส” ปรับลดกำไรปี 2564 ของ ICHI เหลือโต 10% เซ่นพิษโควิดกดดันรายได้ทั้งรายได้ในประเทศและส่งออกหดตัว
“บล.ฟินันเซีย ไซรัส” ปรับลดกำไรปี 2564 ของ ICHI เหลือโต 10% เซ่นพิษโควิดกดดันรายได้ทั้งรายได้ในประเทศและส่งออกหดตัว
26 ต.ค. 2564

บริษัทหลักทรัพย์ ฟินันเซีย ไซรัส ประเมินแนวโน้มผลประกอบการของ บริษัท อิชิตัน กรุ๊ป จำกัด (มหาชน) หรือ ICHI โดยคาดกำไรสุทธิไตรมาส 3/64 อยู่ที่ 126 ล้านบาท ลดลง 23.2% จากไตรมาสก่อน แต่เพิ่มขึ้น 2.4% จากปีก่อน ซึ่งสาเหตุที่คาดกำไรอ่อนตัวลงเพราะเป็น Low Season ของธุรกิจ และได้รับผลกระทบ จาก COVID-19 คาดรายได้รวมลดลง 20.2% จากไตรมาสก่อน ลดลง 2.5% จากปีก่อน จากการลดลงทั้งรายได้ในประเทศและส่งออก ด้วยอัตราการใช้กำลังการผลิตที่อ่อนลง คาดอัตรากำไรขั้นต้นจะลดลงมาอยู่ที่ 20% จาก 21.3% ในไตรมาส 2/64 แต่ยังดีกว่า 19.7% ในไตรมาส 3/63
ขณะที่คุมค่าใช้จ่ายเข้มงวด โดยเฉพาะค่าใช้จ่ายทางการตลาด เพื่อให้สอดคล้องกับสถานการณ์ที่ไม่สดใส คาด SG&amp;A to Sales จะลดลงเป็น 7.9% จาก 8.9% ในไตรมาส 2/64 และ 8.5% ในไตรมาส 3/63 และอีกปัจจัยที่ดีในไตรมาสนี้คือส่วนแบ่งกำไรจากบริษัทร่วมใน อินโดนีเซียที่ทำได้ดีต่อเนื่อง แม้ในอินโดนีเซียจะประสบปัญหา COVID-19 เช่นเดียวกัน แต่เครื่องดื่ม Brown Sugar ได้รับการตอบรับที่ดีมาก และขยับขึ้นเป็นสินค้าขายดีของบริษัทแซงหน้า Thai Milk Tea แล้ว
อย่างไรก็ตาม หากกำไรไตรมาส 3/64 เป็นไปตามคาด บริษัทจะมีกำไรสุทธิ 9 เดือนแรกอยู่ที่ อยู่ที่ 412 ล้านบาท ลดลง 4.4% จากปีก่อน คาดแนวโน้มกำไรจะกลับมาฟื้นตัวในไตรมาส 4/64 ทั้งที่ปกติยังเป็น Low Season ของธุรกิจ แต่คาดฟื้นตัวได้ตามมาตรการล็อกดาวน์ที่ผ่อนคลายมากขึ้น ภายหลังจำนวนลูกค้าของผู้ประกอบการ Modern Trade จะกลับมาฟื้นตัวอีกครั้ง
สำหรับปัจจัยหนุนปี 2565 คาดธุรกิจเดิมกลับมาฟื้นตัวหลัง COVID คลี่คลาย, คำสั่งซื้อ ลูกค้า OEM จะเพิ่มขึ้นจากลูกค้าเดิม King Power และลูกค้าใหม่ อาซาฮี และยังมีเจรจาเพิ่มอีก 3 ราย และสินค้ากลุ่มกัญชงคาดได้เห็นอย่างเร็วในไตรมาส 1/65 ซึ่งคาด ICHI จะเป็นผู้ประกอบการรายแรกๆ ที่ได้รับสารสกัดก่อน ภายหลังเซ็นสัญญาซื้อขายกับ RBF เรียบร้อยแล้ว
อย่างไรก็ตาม ด้วยผลกระทบของ COVID-19 ทำให้ปรับลดกำไรสุทธิปี 2564 ลง 12.6%/5% เป็น 567 ล้านบาท เพิ่มขึ้น 10% จากปีก่อน และ 678 ล้านบาท เพิ่มขึ้น 19.5% จากปีก่อน ตามลำดับ และปรับใช้ราคาเป้าหมายปี 2565 ที่ 13 บาท (อิง PE เดิม 25 เท่า)